Kommissionens beslutning

af 16. maj 2003

om betingelser for forebyggelse af aviær influenza hos modtagelige fugle i visse medlemsstater

(meddelt under nummer K(2003) 1691)

(EØS-relevant tekst)

(2003/359/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 2002/33/EØF(2), særlig artikel 10, og

ud fra følgende betragtninger:

(1) Ved Rådets direktiv 92/40/EØF af 19. maj 1992 om fællesskabsforanstaltninger til bekæmpelse af aviær influenza(3), ændret ved akten vedrørende Østrigs, Finlands og Sveriges tiltrædelse, fastsættes de bekæmpelsesforanstaltninger, der mindst skal anvendes ved udbrud af aviær influenza hos fjerkræ, uden at det indskrænker EF-reglerne for samhandel mellem medlemsstaterne.

(2) I henhold til artikel 3 i Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF(4), senest ændret ved Kommissionens forordning (EF) nr. 1282/2002(5), må samhandel med og import af dyr, sæd, æg og embryoner ikke forbydes eller begrænses af andre dyresundhedsmæssige årsager end dem, der følger af anvendelsen af EF-retsforskrifterne, særlig eventuelle beskyttelsesforanstaltninger.

(3) I artikel 2 i Rådets direktiv 1999/22/EF af 29. marts 1999 om hold af vilde dyr i zoologiske haver(6) defineres det, hvad der forstås ved en zoologisk have.

(4) Siden den 28. februar 2003 har Nederlandene anmeldt flere udbrud af aviær influenza. Belgien har også anmeldt flere udbrud siden den 16. april 2003. Den 9. maj 2003 underrettede de tyske myndigheder Kommissionen om en stærk mistanke om aviær influenza i en fjerkræflok i Nordrhein-Westfalen, og den blev bekræftet den 13. maj 2003.

(5) For at undgå, at smitten spredes, og på grundlag af en vurdering af den epidemiologiske situation kan de pågældende medlemsstaters myndigheder træffe afgørelse om forebyggende slagtning af fjerkræ, der er udsat for at blive smittet.

(6) De pågældende medlemsstater har omgående truffet foranstaltninger i henhold til direktiv 92/40/EØF, før sygdommen blev officielt bekræftet.

(7) For at sikre klare og gennemskuelige bestemmelser har Kommissionen efter høring af de pågældende medlemsstaters myndigheder vedtaget flere beslutninger, der understøtter medlemsstaternes foranstaltninger.

(8) I henhold til beslutning 2003/214/EF af 27. marts 2003 om beskyttelsesforanstaltninger mod aviær influenza i Nederlandene(7), beslutning 2003/275/EF af 16. april 2003 om beskyttelsesforanstaltninger som følge af kraftig mistanke om aviær influenza i Belgien(8) og beslutning 2003/333/EF af 12. maj 2003 om beskyttelsesforanstaltninger som følge af en kraftig mistanke om aviær influenza i Tyskland(9) begyndte de nederlandske, de belgiske og de tyske myndigheder forebyggende at tømme risikobedrifter i risikoområder for fjerkræ for at undgå yderligere spredning af virus.

(9) Direktiv 92/40/EF gælder ikke, hvis der påvises aviær influenza hos andre fugle. I det tilfælde skal den pågældende medlemsstat dog underrette Kommissionen om, hvilke foranstaltninger der eventuelt træffes.

(10) For at beskytte sjældne fjerkræarter og udryddelsestruede fugle og bevare biodiversiteten kan de pågældende medlemsstater imidlertid beslutte at nødvaccinere disse modtagelige fugle mod aviær influenza.

(11) Med henblik herpå og på baggrund af sygdomsudviklingen i Nederlandene og Belgien blev Kommissionens beslutning 2003/291/EF af 25. april 2003 om betingelser for forebyggelse af aviær influenza hos modtagelige fugle, der holdes i zoologiske haver i Belgien og Nederlandene(10) vedtaget, herunder foranstaltninger, der skal anvendes, hvis de pågældende medlemsstater beslutter at nødvaccinere modtagelige fugle mod aviær influenza.

(12) Nødvaccinationen kan, selv om den er begrænset til bestemte kategorier af dyr, der ikke primært er genstand for samhandel, bidrage til at skade status med hensyn til aviær influenza i den internationale handel, ikke blot for den medlemsstat eller den del af medlemsstaten, hvor der vaccineres.

(13) Derfor bør der fastsættes særlige bestemmelser for handel med vaccinerede fugle, og de pågældende medlemsstater bør give væsentlige oplysninger om nødvaccinationen i et program, som skal forelægges for Kommissionen og de øvrige medlemsstater.

(14) Denne beslutning bør gælde for zoologiske haver som defineret i direktiv 1999/22/EF og også andre organer, der holder sjældne modtagelige fugle.

(15) Af klarhedshensyn bør beslutning 2003/291/EF ophæves og afløses af nærværende beslutning.

(16) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I denne beslutning forstås ved:

- "zoologisk have": et anlæg som nævnt i artikel 2 i Rådets direktiv 1999/22/EF

- "organ, institut eller center, der er officielt godkendt": et anlæg som nævnt i artikel 2, stk. 1, litra c), i Rådets direktiv 92/65/EØF

- "modtagelig fugl": enhver fugleart, der er modtagelig for aviær influenza, og som holdes i en zoologisk have eller et organ, institut eller center, der er officielt godkendt.

Artikel 2

Veterinærmyndighederne i de medlemsstater, der er nævnt i bilag I, sørger for, at der træffes strenge biosikkerhedsmæssige foranstaltninger i zoologiske haver og officielt godkendte organer, institutter og centre, hvor der holdes modtagelige fugle, for at undgå risikokontakter, der kan forårsage spredning af aviær influenza. Disse foranstaltninger har navnlig til formål at undgå risikokontakter med offentligheden og med fjerkræbedrifter.

Artikel 3

Veterinærmyndighederne i de medlemsstater, der er nævnt i bilag I, kan beslutte at nødvaccinere modtagelige fugle, der holdes i zoologiske haver eller i officielt godkendte organer, institutter eller centre, mod aviær influenza, hvis de betragtes som udsat for at blive smittet, i de områder, der er fastsat i bilag II og på de betingelser, der er fastsat i bilag III til denne beslutning.

Artikel 4

De pågældende medlemsstater skal i Den Stående Komité for Fødevarekæden og Dyresundhed officielt forelægge et program for nødvaccination mod aviær influenza som nævnt i artikel 3 for de øvrige medlemsstater og Kommissionen. Programmet skal mindst indeholde nærmere oplysninger om følgende:

- den nøjagtige adresse på de zoologiske haver og officielt godkendte organer, institutter og centre, hvor der skal vaccineres, og deres beliggenhed

- særlig identifikation af de modtagelige fugle og antallet af dem

- individuel identifikation af de fugle, der skal vaccineres

- den vaccinetype, der skal anvendes, vaccinationsplanen og tidsplanen for vaccinationen

- begrundelsen for beslutningen om at iværksætte foranstaltningerne

- tidsplanen for vaccinationerne.

Artikel 5

Medlemsstaterne i bilag I iværksætter nationale foranstaltninger i henhold til denne beslutning og underretter straks Kommissionen herom.

Artikel 6

Beslutning 2003/291/EF ophæves. Henvisninger til den ophævede beslutning skal betragtes som henvisninger til nærværende beslutning.

Artikel 7

Denne beslutning er rettet til medlemsstaterne.

Udfærdiget i Bruxelles, den 16. maj 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 315 af 19.11.2002, s. 14.

(3) EFT L 167 af 22.6.1992, s. 1.

(4) EFT L 268 af 14.9.1992, s. 52.

(5) EFT L 187 af 16.7.2002, s. 3.

(6) EFT L 94 af 9.4.1999, s. 24.

(7) EUT L 81 af 28.3.2003, s. 48.

(8) EUT L 99 af 17.4.2003, s. 57.

(9) EUT L 116 af 13.5.2003, s. 28.

(10) EUT L 105 af 26.4.2003, s. 34.

BILAG I

- Belgien

- Tyskland

- Nederlandene

BILAG II

- Belgien: hele området

- Tyskland: den del af delstaten Nordrhein-Westfalen, der mod øst afgrænses af Rhinen og mod vest af grænsen til Nederlandene, Belgien og delstaten Rheinland-Pfalz

- Nederlandene: hele området

BILAG III

BETINGELSER FOR NØDVACCINATION TIL BEKÆMPELSE OG UDRYDDELSE AF AVIÆR INFLUENZA

>TABELPOSITION>